Magtesløs | 12stepping
Hvad vil det sige at være magtesløs overfor alkohol. Og læg mærke til at her tales der udelukkende om at være magtesløs overfor alkohol. Det er meget sandsynligt, at jeg er magtesløs overfor andet, men det skyldes ikke min alkoholisme.
Alkoholisme er en flerdelt sygdom. Den består dels af en fysisk del, som dr. Silkworth beskriver som en slags allergi. Dels af psykisk del.
Den fysiske del kommer til udtryk, når jeg indtager alkohol. Her træder det, der i “Lægens synspunkt” kaldes kravfænomenet ind. Kravfænomenet er den allergiske reaktion, jeg har på alkohol, og betyder, at når jeg indtager alkohol, så vil min krop have mere alkohol. Og jeg er uden mulighed, for at kontrollere hvor meget jeg drikker. På samme vis, som hvis jeg var allergisk overfor jordbær. Jeg ville heller ikke kunne kontrollere, hvor meget udslæt der kommer, når jeg spiser jordbær.
Den psykiske del, er den svære del. Den får mig til at søge den løsning, der engang var i alkohol, på alle mine problemer. Jeg vil konstant gå rundt med en følelse af være rastløs, irritabel og utilfreds, selv i ædru tilstand. Denne følelse er så stærk, at jeg ikke kan blive ved med at bekæmpe den med min egen vilje, og vil på et tidspunkt give efter og drikke igen. Fordi det er den eneste måde, jeg kender til at komme væk fra den ubehagelige tilstand. Her er det igen sådan, at jeg ikke kan kontrollere, hvornår jeg giver efter. Det kan være efter en måned, en uge, et år eller blot nogle få timer, og jeg har ingen modstandskraft mod dette.
Jeg kan ikke gøre noget ved hvordan, andre mennesker opfatter mig eller det jeg siger. Men sådan er det for alle – alkoholisme eller ej.